Diari Oficial de la Generalitat Valenciana


Sumari del DOGV 6725, del 01-03-2012 (2012/1882)

RESOLUCIÓ de 15 de febrer de 2012, del conseller de Governació, en qualitat de president de la Comissió de Codificació Civil Valenciana, per la qual es modifica la composició de l'òrgan col·legiat indicat.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6725

Data del DOGV
:   01-03-2012

Secció del DOGV
:   II. AUTORITATS I PERSONAL - B) NOMENAMENTS I CESSAMENTS

Número del document
:   2012/1882


Data del document
:   15-02-2012

Organisme emissor
:   Conselleria de Governació

Tipus de document
:   Resolució

Anàlisi jurídica

 Descriptors 

:   * Comissió de Codificació Civil Valenciana

RESOLUCIÓ de 15 de febrer de 2012, del conseller de Governació, en qualitat de president de la Comissió de Codificació Civil Valenciana, per la qual es modifica la composició de l'òrgan col·legiat indicat. [2012/1882]  
La Comissió de Codificació Civil Valenciana va ser creada per mitjà del Decret 97/2004, d'11 de juny, del Consell, com un òrgan col·legiat de suport a este, encarregat d'elaborar i presentar els esborranys d'avantprojectes de llei en matèria de Dret Foral Civil Valencià.  
El Decret 218/2007, de 26 d'octubre, del Consell, pel qual s'aprova el Reglament de la Comissió de Codificació Civil Valenciana i el seu òrgan assessor, l'Observatori de Dret Civil Valencià, va modificar les funcions, l'estructura organitzativa i el règim de funcionament dels dos organismes.  
Després de la modificació per mitjà dels Decret 85/2011, de 15 de juliol, i del Decret 24/2012, de 27 de gener, els dos del Consell, l'article 3.1 de l'esmentat reglament regula la composició de la Comissió de Codificació Civil Valenciana en els termes següents:  
«1. La Comissió de Codificació Civil Valenciana estarà formada per:  
a) Un president o una presidenta, que serà la persona titular de la conselleria amb competències en matèria de desplegament estatutari.  
b) Un vicepresident o una vicepresidenta, que serà la persona titular de la secretaria autonòmica a què corresponguen les funcions en matèria de desplegament de l'Estatut d'Autonomia de la Comunitat Valenciana dins de la conselleria que tinga les dites competències.  
c) Un vicepresident o una vicepresidenta, que serà la persona titular de la Direcció General de l'Advocacia General de la Generalitat.  
d) Un vicepresident o una vicepresidenta, que serà la persona titular de l'òrgan directiu a què corresponguen les funcions en matèria d'impuls del desplegament de l'Estatut d'Autonomia de la Comunitat Valenciana i la direcció i la gestió de les polítiques de la Generalitat destinades a la recuperació del Dret Foral Civil Valencià, dins de la conselleria que tinga les dites competències.  
e) Un secretari general o una secretària general, que serà la persona titular de la subsecretaria de la conselleria que tinga atribuïdes les competències en matèria de desplegament estatutari.  
f) I fins a un màxim de 20 vocals, nomenats o nomenades per la persona titular de la Presidència de la Comissió, d'entre juristes de reconegut prestigi, i un d'estos o una d'estes actuarà com a coordinador o coordinadora».  
De conformitat amb el que s'ha establit per este precepte, en la redacció que en aquell moment tenia, el conseller de Governació, en qualitat de president de la Comissió de Codificació Civil Valenciana va determinar, mitjançant la Resolució de 21 de novembre de 2011 (DOCV núm. 6699, de 25 de gener de 2012) la composició de l'òrgan col·legiat de referència.  
La disposició final primera del Decret 218/2007 faculta el titular de la conselleria amb competència en matèria de desplegament estatutari per a dictar totes les disposicions que exigisquen l'aplicació i l'execució d'este decret.  
En exercici d'eixa facultat i en virtut del que establix l'article 12.1 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'administració de la Generalitat en relació amb l'article 4 del Decret 114/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Governació, resolc:  
  
  
Primer  
Nomenar vocal de la Comissió de Codificació Civil Valenciana Carlos Pascual de Miguel, com a jurista de reconegut prestigi.  
  
Segon  
D'acord amb el que establix l'article 3.3 del Decret 218/2007, de 26 d'octubre, del Consell, pel qual s'aprova el Reglament de la Comissió de Codificació Civil Valenciana i el seu òrgan assessor, l'Observatori de Dret Civil Valencià, el mandat del nou vocal tindrà, excepte renúncia, cessament o revocació, una vigència de quatre anys, comptadors des de la data en què produïsca efectes esta resolució.  
  
Tercer  
La present resolució es publicarà en el Diari Oficial de la Comunitat Valenciana i produirà efectes des del dia que es publique.  
  
València, 15 de febrer de2012.- El conseller de Governació: Serafín Castellano Gómez.